Document ID: 32012D0209

KOMISIJOS ĮGYVENDINIMO SPRENDIMAS
2012 m. balandžio 20 d.
dėl Tarybos direktyvos 2008/118/EB kontrolės ir judėjimo nuostatų taikymo tam tikriems priedams, vadovaujantis Tarybos direktyvos 2003/96/EB 20 straipsnio 2 dalimi
(pranešta dokumentu Nr. C(2012) 2484)
(2012/209/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 20 straipsnio 2 dalį,
kadangi:
(1)
gavusi Nyderlandų valdžios institucijų prašymą pagal Direktyvos 2003/96/EB 20 straipsnio 2 dalį, 2011 m. rugsėjo 16 d. Komisija priėmė įgyvendinimo sprendimą 2011/545/ES dėl Tarybos direktyvos 2008/118/EB kontrolės ir judėjimo nuostatų taikymo produktams, kurių KN kodas yra 3811, vadovaujantis Tarybos direktyvos 2003/96/EB 20 straipsnio 2 dalimi (2). Tuo įgyvendinimo sprendimu nustatoma, kad produktams, kurių KN kodas yra 3811, taikomos 2008 m. gruodžio 16 d. Tarybos direktyvos 2008/118/EB dėl bendros akcizų tvarkos, panaikinančios Direktyvą 92/12/EEB (3), kontrolės ir judėjimo nuostatos;
(2)
atsižvelgiant į Nyderlandų valdžios institucijų prašymą, įgyvendinimo sprendimu 2011/545/ES siekta užkirsti kelią mokesčių slėpimui, vengimui arba su tuo susijusiems pažeidimams, pradedant taikyti Direktyvos 2008/118/EB kontrolės ir judėjimo nuostatas tam tikriems produktams, kurie skirti naudoti kaip motorinių transporto priemonių degalų priedai ir kurie šiuo atveju apmokestinami pagal Direktyvą 2003/96/EB;
(3)
priėmusi įgyvendinimo sprendimą 2011/545/ES, Komisija atkreipė dėmesį į ypatingą produktų, kurių KN kodai yra 3811 21 00 ir 3811 29 00, padėtį. Tie produktai nėra skirti naudoti kaip šildymo ar motorinių transporto priemonių degalai arba jų priedai ir mokesčių slėpimo, vengimo ar su tuo susijusių pažeidimų pavojaus nėra. Todėl jiems neturėtų būti taikomos Direktyvos 2008/118/EB kontrolės ir judėjimo nuostatos. Kontrolės ir judėjimo nuostatos turėtų būti taikomos tik produktams, kurių KN kodai yra 3811 11 10, 3811 11 90, 3811 19 00 ir 3811 90 00;
(4)
Įgyvendinimo sprendimas 2011/545/ES turėtų būti pakeistas analogišku sprendimu, kuris turėtų būti taikomas tik KN kodams 3811 11 10, 3811 11 90, 3811 19 00 ir 3811 90 00;
(5)
šiame sprendime nustatytos priemonės atitinka Akcizų komiteto nuomonę,
PRIĖMĖ ŠĮ SPRENDIMĄ:
1 straipsnis
Nuo 2013 m. sausio 1 d. Tarybos reglamento (EEB) Nr. 2658/87 (4) su pakeitimais, padarytais Komisijos reglamentu (EB) Nr. 2031/2001 (5), I priede nurodytiems produktams, kurių kodai yra 3811 11 10, 3811 11 90, 3811 19 00 ir 3811 90 00, taikomos Direktyvos 2008/118/EB kontrolės ir judėjimo nuostatos, vadovaujantis Direktyvos 2003/96/EB 20 straipsnio 2 dalimi.
2 straipsnis
Įgyvendinimo sprendimas 2011/545/ES panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2012 m. balandžio 20 d.

Labels: 3
2
14
1